Jernverket la frem en plan for perioden 1980–1984 til Industridepartementet med et investeringsbehov på rundt 760 millioner kroner. Dette var en plan for modernisering og viktigst var overgang til kontinuerlig utstøping av stålemner. Kontinuerlig utstøping av stålet var en produksjonsmetode som hadde blitt vanlig i 1970-årene ellers i verden. En modernisering av finvalseverket hørte til. Planen la ikke opp til noen bemanningsreduksjon. De ansattes organisasjoner var heller ikke innstilt på noe slikt.